SKRIFTLIG FORESPØRGSEL E-2824/99

af Elisabeth Schroedter (Verts/ALE) til Kommissionen

(18. januar 2000)

Om: Transport af store mængder farligt affald fra Ungarn til lande i EU

Fra stedet Garé (Ungarn) skal i de næste dage over 14.000 tons PCB-holdigt affald og jordrester transporteres til lande i Den Europæiske Union til forbrænding, selv om Ungarn har tilstrækkelig kapacitet til at forbrænde og slutdeponere dette affald.

1. Ved Kommissionen om og i hvor stort omfang forordning EØF 259/93(1) om overvågning og kontrol med overførsel af affald i tiltrædelseslande som Ungarn samt Slovakiet og Tjekkiet (sidstnævnte som transportkorridorer) allerede er optaget og gennemført i national lovgivning?

2. Har Kommissionen kendskab til, om betingelserne i forordning EØF 259/93 om præventiv beskyttelse af miljøet og sikring af den offentlige sikkerhed og orden samt beskyttelse af sundheden overholdes med hensyn til transportbetingelserne, transportvirksomhederne og de myndigheder, der skal godkende sådanne farlige affaldstransporter?

3. Har Kommissionen varetaget sin kontrolfunktion og, i bekræftende fald, med hvilket resultat?

4. Er Kommissionen af den opfattelse, at nærhedsprincippet ved transporten af meget farligt affald fra Garé til fjernerebeliggende EU-lande har været prioriteret ved afgørelsen om forbrændingsstedet?

- I bekræftende fald hvordan begrunder den dette?

- I benægtende fald, hvad agter den at gøre for at forhindre en risiko for befolkningen og miljøet?

(1) EFT L 30 af 6.2.1993, s. 1.

Svar afgivet på Kommissionens vegne af Margot Wallström

(11. februar 2000)

Rådets forordning(EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab gælder som sådan ikke

for tredjelande. Men rent bortset fra, at Ungarn, Tjekkiet og Slovakiet en dag skal tiltræde Fællesskabet, så er de alle tre parter i Basel-konventionen om kontrol med grænseoverskridende overførsel af farligt affald og bortskaffelsen heraf og dermed bundet af de kontrolprocedurer, der er fastlagt i konventionens artikel 4-9.

For så vidt angår Fællesskabet, er forordning (EØF) nr. 259/93 en implementering af Basel-konvnetionens bestemmelser. For så vidt som det ved det nævnte tilfælde drejer sig om indførsel i Fællesskabet af affald til bortskaffelse, er det artikel 19 og 20 i forordning 259/93, der finder anvendelse. Efter artikel 19, stk. 3, er udførselslandet forpligtet til at forelægge den kompetente myndighed i bestemmelsesmedlemsstaten en forhåndsanmodning, der er behørigt begrundet med, at det ikke har og ikke paa rimelig måde kan opnå de tekniske muligheder for og de nødvendige faciliteter til at bortskaffe affaldet paa en miljømæssigt forsvarlig måde. Desuden forudsætter indførsel til Fællesskabet at der foretages en anmeldelse til bestemmelsesmyndigheden, dvs. indførselsmedlemsstaten. I henhold til artikel 20, stk. 6, må overførslen først finde sted, når anmelderen har fået tilladelse fra bestemmelsesmyndigheden, dvs. den pågældende medlemsstat. I tilladelsen kan der også være fastsat særlige betingelser for transporten, jf. artikel 20, stk. 5. Kommissionen har ikke modtaget nogen oplysninger, som kunne give anledning til at tro, at de relevante procedurer ikke vil blive overholdt, for så vidt angår den pågældende indførsel.

Kommissionen har som sådan ingen konrolfunktioner vedrørende de enkelte affaldsoverførsler, der er omfattet af forordningen. Efter artikel 36 er det de myndigheder, som medlemsstaterne har udpeget hertil, der skal gøre brug af de overvågnings- og kontrolprocedurer, der er fastlagt i forordningen.

Som anført ovenfor er kravet om anvendelse af nærhedsprincippet i tilfælde af indførsel i Fællesskabet af affald afspejlet i artikel 19, stk. 3. Denne bestemmelse gennemfører bestemmelserne i artikel 4, stk. 9, litra a), i Basel-konventionen, hvor kravet om, at affald skal bortskaffes i nærheden af kilden, skal afvejes mod kravet om, at det skal afskaffes på en miljømæssig forsvarlig måde.

Kommissionen har i det nærværende tilfælde ikke tilstrækkelige oplysninger til, at den kan vurdere, om det pågældende affald lige så godt kunne være blevet bortskaffet på en miljømæssig forsvarlig måde i Ungarn.